
Betegtájékoztató: Információk a felhasználó számára

Lacipil 2 mg filmtabletta
Lacipil 4 mg filmtabletta

lacidipin


Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.


A betegtájékoztató tartalma:

1. Milyen típusú gyógyszer a Lacipil és milyen betegségek esetén alkalmazható?
2. Tudnivalók a Lacipil szedése előtt
3. Hogyan kell szedni a Lacipil‑t?
4. Lehetséges mellékhatások
5. Hogyan kell a Lacipil‑t tárolni?
6. A csomagolás tartalma és egyéb információk


1. Milyen típusú gyógyszer a Lacipil és milyen betegségek esetén alkalmazható?

A Lacipil filmtabletta hatóanyaga, a lacidipin a kalciumion-csatornák működését, ezáltal a kalciumionok sejtekbe történő beáramlását gátolja, aminek következtében a perifériás erek ellenállása kisebb lesz és az artériás vérnyomás csökken.
A Lacipil a magas vérnyomás csökkentésére szolgáló gyógyszer.


2. Tudnivalók a Lacipil szedése előtt

Ne szedje a Lacipil filmtablettát:
· ha allergiás a lacidipinre vagy a gyógyszer (6. pontban felsorolt) egyéb összetevőjére;
· hasonlóan a többi dihidropiridinhez, a lacidipin ellenjavallt az aorta billentyűjének súlyos szűkülete esetében (súlyos aorta sztenózis).

Figyelmeztetések és óvintézkedések
A Lacipil fokozott elővigyázatossággal alkalmazható:
· májbetegségben,
· szívbetegségben.

Egyéb gyógyszerek és a Lacipil
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett és/vagy alkalmazott, valamint szedni/alkalmazni tervezett egyéb gyógyszereiről.
Külön tájékoztassa kezelőorvosát, amennyiben az alábbi gyógyszerek valamelyikét szedi:
· egyéb vérnyomáscsökkentő gyógyszerek;
· cimetidin (fekélybetegség kezelésére szolgáló gyomorsav-csökkentő gyógyszer);
· ciklosporin (immunrendszer működését befolyásoló gyógyszer, ún. immunszuppresszáns);
· kortikoidok, tetrakozaktidok (a Lacipil vérnyomáscsökkentő hatása mérséklődhet).

A Lacipil egyidejű bevétele étellel és itallal
A készítmény nem vehető be grapefruit lével!

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.
Terhesség és szoptatás ideje alatt kezelőorvosa kizárólag feltétlenül szükséges esetben, egyedi elbírálás után fogja előírni a gyógyszer szedését.

A készítmény hatásai a gépjárművezetéshez és a gépek kezeléséhez szükséges képességekre
A Lacipil szédülést okozhat. Ha szédül vagy a szédüléshez kapcsolódó tüneteket tapasztal, ne vezessen vagy ne kezeljen gépet.

A Lacipil laktózt (tejcukrot) tartalmaz. A 2 mg‑os készítmény 277,25 mg, a 4 mg‑os készítmény 255,25 mg tejcukrot is tartalmaz filmtablettánként. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel kezelőorvosát, mielőtt elkezdi szedni ezt a gyógyszert.


3. Hogyan kell szedni a Lacipil-t?

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét. 
Ha kezelőorvosa másképp nem rendeli, a napi adagot reggel, egyszerre kell bevenni kevés vízzel, evés közben vagy evés után.

Ha az előírtnál több Lacipil‑t vett be
Nagyon fontos az előírt adagolás betartása. Ha véletlenül több gyógyszert vett be az előírtnál, azonnal forduljon orvoshoz!

Ha elfelejtette bevenni a Lacipil‑t
Ha egy adagot elfelejtett bevenni, ne aggódjon, és vegye be a következőt még aznap, amint eszébe jut. Ezután folytassa a gyógyszer szedését a szokásos módon. Ne vegyen be kétszeres adagot a kihagyott adag pótlására.

Ha idő előtt abbahagyja a Lacipil szedését
A gyógyszer szedését csak az orvos utasítása alapján szabad abbahagyni.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Gyakori mellékhatások (10 beteg közül kevesebb mint egy esetében jelentkezhetnek):
· bőrkiütés, bőrpír, viszketés;
· fejfájás;
· szédülés;
· szívdobogásérzés (palpitáció);
· szapora szívverés (tachycardia);
· kipirulás;
· gyengeség;
· vizenyő (ödéma);
· gyomorpanaszok, hányinger;
· gyakori vizelési inger;
· az alkalikus foszfatáz nevű enzim értékének átmeneti emelkedése (laboratóriumi vizsgálat mutathatja ki).

Nem gyakori mellékhatások (100 beteg közül kevesebb mint egy esetében jelentkezhetnek):
· a meglévő angina pectoris (mellkasi fájdalom) súlyosbodása;
· ájulás;
· vérnyomásesés;
· a fogíny megduzzadása.

Ritka mellékhatások (1000 beteg közül kevesebb mint egy esetében jelentkezhetnek):
· duzzanat, néha az arcon vagy a szájban (angioödéma);
· csalánkiütés.

Nagyon ritka mellékhatások (10 000 beteg közül kevesebb mint egy esetében jelentkezhetnek):
· remegés;
· depresszió.

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. 


5. Hogyan kell a Lacipil-t tárolni?

A gyógyszer gyermekektől elzárva tartandó!

Legfeljebb 30°C‑on tárolandó.
A fénytől való védelem érdekében a filmtablettát a buborékcsomagolásból csak közvetlenül a bevétel előtt szabad kivenni.

A dobozon feltüntetett lejárati idő után ne szedje a gyógyszert. A lejárati idő az adott hónap utolsó napjára vonatkozik. 

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6. A csomagolás tartalma és egyéb információk

Mit tartalmaz a Lacipil?
A készítmény hatóanyaga: 2 mg ill. 4 mg lacidipin filmtablettánként.
Egyéb összetevők:
Tablettamag: magnézium-sztearát, povidon K30, laktóz-monohidrát.
Filmbevonat: „Opadry white YS-1-18043” (titán-dioxid (E171), hipromellóz, makrogol 400, poliszorbát 80),
vagy „Opadry white OY-S-7335” (titán-dioxid (E171), hipromellóz).

Milyen a Lacipil külleme és mit tartalmaz a csomagolás?
A Lacipil 2 mg filmtabletta fehér színű, korong alakú, domború felületű, egyik oldalán mélynyomású „2” jelzéssel. Törési felülete fehér színű. 
A Lacipil 4 mg filmtabletta fehér színű, ovális alakú, domború felületű, mindkét oldalán mélynyomású felezővonallal. Törési felülete fehér színű. 

28 db filmtabletta gyermekbiztos OPA/Al/PVC//Al/papír buborékcsomagolásban és dobozban.

A forgalomba hozatali engedély jogosultja és a gyártó
A forgalomba hozatali engedély jogosultja: 
GlaxoSmithKline Trading Services Limited, 12 Riverwalk, Citywest Business Campus, Dublin 24, Írország

Gyártó: 
Delpharm Poznań Spółka Akcyjna, 189 Grunwaldzka St., 60-322 Poznan, Lengyelország

vagy

Glaxo Wellcome S.A., Avenida de Extremadura 3, 09400 Aranda de Duero, Burgos, Spanyolország

OGYI-T-4146/02		(2 mg)
OGYI-T-4146/03		(4 mg)

